Michel Barnier

Gwleidydd o Ffrainc yw Michel Bernard Barnier (ganwyd yn La Tronche, Ffrainc, 9 Ionawr 1951) sydd wedi dal amryw o swyddi yn yr Undeb Ewropeaidd. Penododd Emmanuel Macron ef yn brif weinidog Gweriniaeth Ffrainc ar Fedi 5, 2024.

Bu'n aelod o wahanol bleidiau yn nhraddodiad Charles de Gaulle (UDR, RR, UMP a Les Républicains). Bu'n rhan o Llywodraeth Ffrainc droeon, fel Gweinidog yr Amgylchedd rhwng 1993 ac 1995, Gweinidog Materion Ewropeaidd rhwng 1995 ac 1997, Gweinidog Materion Tramor rhwng 2004 a 2005 ac fel Gweinidog Amaethyddiaeth a Physgodfeydd Rhwng 2007 a 2009.

O fewn yr Undeb Ewropeaidd, roedd Barnier yn Gomisiynydd Ewropeaidd ar gyfer y Farchnad a Gwasanaethau Mewnol rhwng 2010 a 2014 ac yn Is-lywydd Plaid Pobl Ewrop rhwng 2010 a 2015. Rhwng mis Hydref 2016 a mis Tachwedd 2019 ef oedd y Prif Drafodwr a benodwyd gan yr Undeb Ewropeaidd ym maes Brexit (Task Force 50/TF50), ac o 2019 i 2021 roedd yn gyfrifol am Gysylltiadau’r Comisiwn Ewropeaidd â’r Deyrnas Unedig (UKTF).

Yn 2021, dywedodd Barnier y byddai’n sefyll i fod yn arlywydd Ffrainc yn etholiadau arlywyddol Ffrainc 2022, ond ni chafodd gefnogaeth yng nghyngres 2021 a gynhaliwyd gan y blaid geidwadol Les Républicains.
Bywgraffiad
Ganwyd Barnier yn La Tronche, tref ar gyrion Grenoble. Fe'i etholwyd i Senedd Ffrainc am y tro cyntaf yn 1978, gan gynrychioli Savoie. Ac yntau'n 27 mlwydd oed ar y pryd, ef oedd yr aelod seneddol ieuengaf.  

 Safbwyntiau gwleidyddol 
Ers ei ymgais aflwyddiannus i gael ei ethol yn arlywydd yn 2021, mae Barnier wedi mynegi safbwyntiau fwyfwy asgell dde. Dywedodd ei fod am "roi stop ar mewnfudo o'r tu hwnt i Ewrop o fewn 3 i 5 mlynedd". Dywedodd hefyd ei fod am i droseddwyr cael eu hatal o'r wlad, ei fod am gyfyngu ar hawl pobl i fudo i fod gyda'u teuluoedd, a derbyn llai o fyfyrwyr o dramor. Wrth gael ei ethol yn Brif Weinidog yn 2024, dywedodd eto bod "rheoli mewnfudo" yn brif flaenoriaeth iddo.

 Cyfeiriadau 

Categori:Brecsit
Categori:Genedigaethau 1951
Categori:Gwleidyddion o Ffrainc
Categori:Prif Weinidogion Ffrainc
Categori:Pobl o Isère